**NÁVRH**

**ZMLUVY O DIELO NA ZHOTOVENIE STAVBY**

##### „Viacúčelová budova kultúrneho domu – stavebné úpravy“

uzavretá podľa § 536 a nasl. zákona č. 513/1991 Zb. v znení neskorších predpisov Obchodný zákonník

(ďalej len "Zmluva")

1. **Zmluvné strany**

**Objednávateľ: Obec Horná Lehota**

Sídlo: Horná Lehota 210, 027 41 Oravský Podzámok

Štatutárny zástupca: Jozef Mikuláš, starosta obce

IČO: 00314498

DIČ: 2020561631

Bankové spojenie:

Číslo účtu v tvare IBAN:

Osoba oprávnená rokovať

* vo veciach zmluvných:
* vo veciach technických:

Kontakt:

(ďalej len "Objednávateľ")

**Zhotoviteľ:**

Sídlo:

Zapísaný v

Štatutárny zástupca:

IČO:

DIČ / IČ DPH:

Bankové spojenie:

Číslo účtu v tvare IBAN:

Osoba oprávnená rokovať

* vo veciach zmluvných:
* vo veciach technických:

Kontakt:

(ďalej len "Zhotoviteľ")

**Preambula**

Táto Zmluva o dielo (ďalej aj ako „Zmluva“) sa uzatvára ako výsledok verejného obstarávania v zmysle zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov.

1. **Predmet Zmluvy**
   1. Zhotoviteľ sa zaväzuje vykonať vo vlastnom mene a na vlastnú zodpovednosť stavebné práce a dodávku materiálov na stavbe „**Viacúčelová budova kultúrneho domu – stavebné úpravy**“ (ďalej len "Dielo") za podmienok dohodnutých v Zmluve a Dielo odovzdať Objednávateľovi.
   2. Zhotoviteľ vyhlasuje, že je oprávnený a odborne spôsobilý vykonať Dielo.
   3. Zhotoviteľ znáša nebezpečenstvo škody na Diele až do jeho odovzdania a prevzatia Objednávateľom.
   4. Objednávateľ sa zaväzuje, že riadne dokončené Dielo bez vád a nedorobkov prevezme, zaplatí za jeho zhotovenie dohodnutú cenu a poskytne Zhotoviteľovi dohodnutú súčinnosť.
   5. Zhotoviteľ vyhlasuje, že pred uzavretím Zmluvy obdržal od Objednávateľa jedno vyhotovenie projektovej dokumentácie na zhotovenie Diela (ďalej len "Projektová dokumentácia") a fotokópiu právoplatného stavebného povolenia. Zhotoviteľ vyhlasuje, že sa pred uzavretím Zmluvy dôkladne oboznámil s Projektovou dokumentáciou. Projektová dokumentácia tvorí Prílohu č. 1 tejto Zmluvy.
   6. Predmet plnenia musí byť zrealizovaný v súlade s Projektovou dokumentáciou v rozsahu oceneného výkazu výmer, ktorý tvorí Prílohu č. 2 tejto Zmluvy.
   7. Miestom realizácie Diela je **obec Horná Lehota, viacúčelová budova kultúrneho domu.**
2. **Cena za Dielo**
   1. Cena za Dielo je stanovená podľa § 3 zákona č. 18/1996 Z. z. o cenách v znení neskorších predpisov, vyhlášky MF SR č. 87/1996 Z. z., ktorou sa vykonáva zákon NR SR č. 18/1996 Z. z. o cenách a považuje sa za pevnú, nemennú a maximálnu cenu:

Cena bez DPH ............................ EUR

Suma DPH ............................ EUR

Cena s DPH ............................ EUR

* 1. Cena za Dielo je zaokrúhlená na dve desatinné miesta a je stanovená na základe **oceneného výkazu výmer**, Projektovej dokumentácie a výzvy na predkladanie ponúk. Všade, kde sa v Zmluve spomína cena za Dielo, má sa tým na mysli cena Diela vrátane DPH.
  2. Cena za Dielo je cena maximálna a zahŕňa náklady na splnenie všetkých zmluvných záväzkov Zhotoviteľa vyplývajúcich zo Zmluvy, ako aj náhradu akýchkoľvek nákladov alebo výdavkov Zhotoviteľa vynaložených na riadne vykonanie a odovzdanie Diela Objednávateľovi tak, aby bolo Dielo užívania schopné vrátane dopravných nákladov, skladného, nákladov na vypracovanie dokumentácie skutočnej realizácie Diela, prípravných stavebných prác, nákladov na vybudovanie, prevádzku, údržbu a vypratanie staveniska, odvoz a likvidáciu stavebného odpadu a pod. Akékoľvek dodatky k Zmluve navyšujúce cenu Diela s výnimkou možností podľa bodu 3.6 tohto článku sú vylúčené.
  3. Ceny a sadzby uvedené v ocenenom výkaze výmer zahŕňajú cenu prác popísaných v jednotlivých položkách v nadväznosti na technické špecifikácie vrátane všetkých nákladov a výdavkov, ktoré sa vyžadujú a môžu súvisieť s úplnou realizáciou Diela, vrátane dočasných diel, materiálu, dodávky, montáže, všetkých skúšok, dočasných prác, zriadenia prístupu na stavenisko, poplatkov, všetkých rizík, záväzkov a povinností konkrétne uvedených alebo nepriamo vyplývajúcich z dokumentov a obhliadky staveniska, na ktorých je ponuka založená. Má sa za to, že zriaďovacie náklady Zhotoviteľa, zisk a režijné náklady a podobné poplatky sú rozložené rovnomerne vo všetkých jednotkových sadzbách.
  4. Jednotlivé položky výkazu výmer, ktoré Zhotoviteľ neocenil, sú zahrnuté v iných ocenených položkách. Jednotkové ceny sú považované za konečné a platné počas celej doby realizácie Diela. Jednotkové ceny za výkony, práce a dodávky uvedené v rozpočte zaväzujú Zhotoviteľa a platia počas trvania Zmluvy.
  5. K zmene ceny môže dôjsť:
     1. pri zmene zákonnej sadzby DPH,
     2. pre zmene colných poplatkov a dovoznej prirážky, a to len u výrobkov a prác, ktoré nie sú dostupné na území SR, prípadne pri výhodnosti dovozu oproti domácej ponuke. Toto musí Zhotoviteľ preukázať.

1. **Platobné podmienky**
   1. Objednávateľ bude uhrádzať cenu za Dielo nasledovne:
      1. na základe 1. faktúry, ktorú je Zhotoviteľ oprávnený vystaviť na konci mesiaca, počas ktorého objem stavebných prác a dodávok dosiahne 90 % zazmluvnenej ceny Diela;
      2. na základe 2. faktúry, ktorú je Zhotoviteľ oprávnený vystaviť po dokončení Diela, na základe Protokolu o odovzdaní a prevzatí Diela, v ktorom bude uvedené, že Objednávateľ Dielo preberá.
   2. Zhotoviteľ je povinný vypracovať ku každej faktúre súpis vykonaných prác a dodávok a predložiť ho stavebnému dozoru Objednávateľa k odsúhlaseniu, a to v rozsahu, ako je špecifikovaná cena za Dielo. Súčasťou súpisu vykonaných prác a dodávok musí byť zisťovací protokol a fotodokumentácia zrealizovaných prác, a to obzvlášť detailne zachytených konštrukcií, ktoré sú ďalšími prácami zakryté v rozsahu minimálne 20 digitálnych fotografií na CD/ DVD. Súpis prác bude vyhotovený v súlade s oceneným výkazom výmer, ktorý je prílohou tejto Zmluvy a bude obsahovať názvy objektov, položiek, jednotkové ceny zaokrúhlené na dve desatinné miesta, množstvá, rozmery, sumy zrealizovaných položiek zaokrúhlené na dve desatinné miesta. Stavebný dozor najneskôr do piatich pracovných dní od doručenia súpisu vykonaných prác a zisťovacieho protokolu predmetný súpis vykonaných prác a zisťovací protokol odsúhlasí, alebo vráti Zhotoviteľovi na prepracovanie. V prípade vrátenia súpisu vykonaných prác a zisťovacieho protokolu stavebným dozorom Zhotoviteľovi prepracuje Zhotoviteľ predmetné podklady v zmysle pokynov stavebného dozoru a predloží ich na odsúhlasenie stavebnému dozoru.
   3. Zhotoviteľ predloží Objednávateľovi faktúru vrátane príloh v štyroch vyhotoveniach (s výnimkou fotodokumentácie na CD/DVD, ktorá bude predložená v jednom vyhotovení) v písomnej forme na adresu Objednávateľa uvedenú v záhlaví Zmluvy a tiež v elektronickej forme na e-mailovú adresu Objednávateľa, pričom za deň doručenia sa považuje doručenie písomnej faktúry Objednávateľovi.
   4. Faktúra musí obsahovať:

* všetky náležitosti v zmysle platnej legislatívy,
* odkaz na zmluvu, na základe ktorej je vystavená,
* fakturované sumy zaokrúhlené na 2 desatinné miesta,
* názov projektu a kód projektu, ktorý Objednávateľ poskytne Zhotoviteľovi po nadobudnutí účinnosti tejto Zmluvy v nadväznosti na financovanie Diela z prostriedkov Programu rozvoja vidieka 2014 - 2020,
* ďalšie náležitosti, ktoré Objednávateľ oznámi Zhotoviteľovi kedykoľvek počas účinnosti tejto Zmluvy v nadväznosti na financovanie Diela z prostriedkov Programu rozvoja vidieka 2014 - 2020.
  1. K faktúre je Zhotoviteľ povinný doložiť prílohy v súlade s bodom 4.2, a to najmä:
* krycí list faktúry,
* zisťovací protokol,
* schválený súpis vykonaných prác,
* CD/DVD s fotodokumentáciou,
* ďalšie prílohy, ktoré budú vyžadované v nadväznosti na financovanie Diela z prostriedkov Programu rozvoja vidieka 2014 - 2020 zo strany Poskytovateľa nenávratného finančného príspevku.
  1. Faktúra vystavená na základe bodu 4.1.2 bude okrem príloh uvedených v bode 4.5 obsahovať aj:
* Protokol o odovzdaní a prevzatí Diela podpísaný oboma zmluvnými stranami s uvedením dátumu odovzdania a prevzatia a vyhlásenia, že Objednávateľ Dielo preberá;
* vyúčtovanie celého rozsahu prác tvoriacich predmet Zmluvy – na základe schválených súpisov prác;
* vyúčtovanie všetkých zmluvných pokút, ako aj oprávnených zákonných a zmluvných nárokov Objednávateľa na náhradu škody, vyúčtovanie nárokov na náhradu zvýšených nákladov spôsobených Objednávateľovi činnosťou Zhotoviteľa;
* vyúčtovanie prípadných služieb a prác, ktoré Objednávateľ Zhotoviteľovi poskytol, resp. pre Zhotoviteľa vykonal počas realizácie Diela.
  1. Lehota splatnosti faktúry je tridsať dní a začína plynúť deň po jej doručení Objednávateľovi. V prípade, ak faktúra Zhotoviteľa nebude obsahovať náležitosti v zmysle bodov 4.4 - 4.6 tohto článku, je Objednávateľ oprávnený vrátiť ju Zhotoviteľovi na prepracovanie s tým, že nová lehota splatnosti faktúry začína plynúť dňom doručenia opravenej faktúry.
  2. Zhotoviteľ má nárok na zaplatenie výlučne skutočne zrealizovaných prác, ktoré sú v súlade s Projektovou dokumentáciou v rozsahu oceneného výkazu výmer.

1. **Čas plnenia**
   1. Zhotoviteľ sa zaväzuje vykonať Dielo v lehote do 3 mesiacov od prevzatia staveniska.
   2. Zhotoviteľ sa zaväzuje:
2. prevziať stavenisko v lehote do 7 dní od výzvy Objednávateľa na prevzatie staveniska,
3. začať stavebné práce do 7 dní od prevzatia staveniska,
4. uvoľniť stavenisko do 7 dní po odovzdaní Diela Objednávateľovi, ak sa zmluvné strany nedohodnú inak.
   1. V prípade porušenia povinností uvedených v bode 5.1 a 5.2 Zmluvy má Objednávateľ nárok na zaplatenie zmluvnej pokuty vo výške 1 000 € (slovom jedentisíc eur) za každý deň omeškania.
5. **Realizácia Diela**
   1. Zhotoviteľ sa zaväzuje zhotoviť Dielo podľa tejto Zmluvy, Projektovej dokumentácie, odovzdaných podkladov pre plnenie Zmluvy, technických a právnych predpisov a slovenských technických noriem, prípadne ISO tak, aby slúžilo k určenému účelu. Osoby a všetky veci povahy hmotnej, ako i právnej, ktoré sú nutné a potrebné k riadnemu splneniu záväzku Zhotoviteľa podľa tejto Zmluvy, je povinný zabezpečiť Zhotoviteľ na vlastné náklady a nebezpečenstvo, ak sa zmluvné strany nedohodnú inak.
   2. Zhotoviteľ je povinný zabudovať materiál a výrobky I. triedy kvality s predpísanou dobou záruky, skúškami a atestmi. Prípadné zmeny musia byť vopred odsúhlasené Objednávateľom písomnou formou. Nie je prípustné používanie technológií, ktoré sú v rozpore s platnými technickými, bezpečnostnými alebo hygienickými predpismi a normami všeobecnými i rezortnými. Je zakázané používať drobnú i veľkú mechanizáciu pre montážne i stavebné práce, ktorá bola rôzne, prípadne neodborne upravovaná, nie sú pre ňu vypracované technické a technologické predpisy a jej prevádzkovaním by mohli byť porušené predpisy bezpečnostné, hygienické a o ochrane zdravia, resp. by mohlo dôjsť k zhoršeniu životného prostredia.
   3. Zhotoviteľ je povinný pred začatím realizácie Diela zabezpečiť pre svojich pracovníkov všetky potrebné školenia a testy na bezpečnosť a ochranu zdravia pri práci. Zhotoviteľ zodpovedá za bezpečnosť a ochranu zdravia svojich pracovníkov a dodržiavanie všetkých povinností pri realizácii Diela v súlade s vyhláškou č. 147/2013 Z. z. o bezpečnosti práce a technických zariadení pri stavebných prácach, nariadením vlády SR č. 396/2006 Z. z. o minimálnych bezpečnostných a zdravotných požiadavkách na stavenisko a ďalšími záväznými predpismi. Pri realizácii Diela je Zhotoviteľ povinný dodržiavať všetky záväzné predpisy o ochrane zdravia a bezpečnosti pri práci, o ochrane životného prostredia, ako aj ďalšie všeobecne záväzné právne predpisy vzťahujúce sa na realizáciu Diela. Zhotoviteľ berie na vedomie, že časť prác môže byť vykonávaná za plnej prevádzky Objednávateľa a zaväzuje sa zabezpečiť a označiť stavbu tak, aby nedošlo k úrazu najmä zamestnancov Objednávateľa a užívateľov objektu.
   4. Zhotoviteľ je povinný zabezpečiť prítomnosť kompetentného zástupcu na stavenisku počas celej doby realizácie Diela.
   5. Zmluvné strany sa dohodli, že si ku dňu nadobudnutia účinnosti Zmluvy písomne oznámia mená a priezviská osôb, ktoré budú zastávať funkciu stavebyvedúceho a stavebného dozoru. Zmluvné strany sa zaväzujú vzájomne si oznámiť zmeny uvedených osôb bez zbytočného odkladu písomnou formou.
   6. Zhotoviteľ je povinný ku dňu nadobudnutia účinnosti Zmluvy odovzdať Objednávateľovi fotokópie dokladov o odbornej spôsobilosti svojich pracovníkov vrátane fotokópií živnostenského listu a osvedčení oprávňujúcich Zhotoviteľa k realizácii Diela.
   7. Zhotoviteľ môže na stavbe nasadiť, resp. poveriť vykonávaním Diela podľa tejto Zmluvy len personál, ktorý má požadovanú kvalifikáciu a schopnosti, ktorý vykonáva potrebné práce podľa zmluvne dohodnutých podmienok a v primeranom čase.
   8. Od začatia svojich výkonov až po ich prevzatie Objednávateľom znáša zodpovednosť za ich ochranu Zhotoviteľ. V prípade poškodenia alebo zničenia už vykonaných prác pred ich prevzatím je Zhotoviteľ povinný ich bezodkladne opraviť alebo nahradiť na vlastné náklady tak, aby boli pri odovzdaní a prevzatí Diela v bezvadnom stave a v úplnom súlade so zmluvnými podmienkami a nariadeniami Objednávateľa.
   9. Zhotoviteľ predloží Objednávateľovi zoznam pracovníkov, ktorí sa budú podieľať na realizácii Diela, a zaväzuje sa, že uvedení pracovníci budú rešpektovať pokyny stavebného dozoru, resp. Objednávateľa. V prípade nerešpektovania stavebného dozoru, resp. Objednávateľa má Objednávateľa právo zakázať vstup príslušným pracovníkom Zhotoviteľa na stavenisko a Zhotoviteľ je povinný tento zákaz rešpektovať.
   10. Zhotoviteľ je oprávnený použiť na zhotovenie Diela subdodávateľov. Zoznam subdodávateľov Zhotoviteľa tvorí Prílohu č. 3 tejto Zmluvy. V prípade zmeny subdodávateľa je Zhotoviteľ povinný túto skutočnosť bezodkladne oznámiť Objednávateľovi. Objednávateľ je povinný do 5 pracovných dní písomne sa vyjadriť k oznámeniu o zmene subdodávateľa. Ak sa v uvedenej lehote nevyjadrí, má sa za to, že zmenu subdodávateľa schválil. V prípade, ak Objednávateľ s osobou subdodávateľa nesúhlasí, Zhotoviteľ nie je oprávnený prostredníctvom neho vykonávať Dielo. V prípade, ak Zhotoviteľ realizuje Dielo prostredníctvom subdodávateľov, zodpovedá akoby Dielo vykonával sám.
   11. Objednávateľ môže kedykoľvek požiadať Zhotoviteľa, aby bezodkladne odvolal svojho subdodávateľa v prípade, že tento nevie hodnoverne preukázať svoju odbornú spôsobilosť, alebo je nedbanlivý v riadnom plnení svojich zmluvných alebo zákonných povinností. Objednávateľ je povinný upozorniť Zhotoviteľa na porušenie povinností alebo správanie jeho subdodávateľa a poskytnúť mu primeranú lehotu na zabezpečenie nápravy. Ak v stanovenej lehote nedôjde k náprave, je Objednávateľ oprávnený využiť právo podľa prvej vety tohto bodu. Odvolaný subdodávateľ bude Zhotoviteľom čo najskôr nahradený iným subdodávateľom. Odvolaním subdodávateľa nebudú zmenené termíny dokončenia Diela, ani zmluvná cena. Všetky náklady spojené so zabezpečením nového subdodávateľa znáša Zhotoviteľ.
   12. Objednávateľ je povinný odovzdať Zhotoviteľovi stavenisko bez práv tretích osôb.
   13. Zhotoviteľ je povinný pri realizácii Diela dodržiavať všetky podmienky stavebného povolenia, ako aj všetkých vyjadrení a rozhodnutí orgánov štátnej správy a iných organizácií, ktoré sú súčasťou riadnej Projektovej dokumentácie a bude znášať prípadné vzniknuté škody vyplývajúce z nerešpektovania požiadaviek a pokynov uvedených v predmetných vyjadreniach a/alebo rozhodnutiach.
   14. Zhotoviteľ skontroluje pred začatím realizácie svojich výkonov všetky údaje a výmery podľa predloženej Projektovej dokumentácie, ako aj ich súlad so skutočným stavom na stavbe. Zhotoviteľ je povinný dôkladne sa oboznámiť s projektom pred uzavretím Zmluvy o dielo a upozorniť na všetky odlišnosti, chyby vo výmerách, vady, resp. iné nedostatky. Zhotoviteľ sa nemôže po uzavretí tejto Zmluvy dodatočne dovolávať prác naviac, ktoré vyplývajú z rozdielov medzi Projektovou dokumentáciou a súťažnou dokumentáciou, súťažnými výkazmi výmer, resp. skutočným stavom na stavbe.
   15. Nesúlady, viacznačnosti a prípadné námietky Zhotoviteľa objasní Objednávateľ. Rozhodnutia Objednávateľa sú pre Zhotoviteľa záväzné. Ak Zhotoviteľ s rozhodnutiami Objednávateľa nebude súhlasiť, je povinný to bezodkladne písomne oznámiť Objednávateľovi.
   16. Zhotoviteľ je povinný zabezpečiť vytýčenie inžinierskych sietí na vlastné náklady.
   17. Zhotoviteľ zodpovedá za primeraný poriadok a čistotu na stavenisku a je povinný odstraňovať na svoje náklady odpady a nečistoty vzniknuté jeho prácami v súlade s príslušnými právnymi predpismi. Zhotoviteľ je povinný zabezpečiť prevádzkové, sociálne a výrobné priestory na zriadenie staveniska na vlastné náklady.
   18. Všetky dočasné zariadenia, dodávka médií, stavebné mechanizmy a nástroje, dočasné stavebné materiály, palivá a všetko nevyhnutné na správne vykonanie prác bude dodané, nainštalované a správne a bezpečne prevádzkované Zhotoviteľom ako súčasť zhotovovania Diela podľa Zmluvy. Náklady sú súčasťou zmluvnej ceny.
   19. Zhotoviteľ zodpovedá za všetky škody na stavbe, zariadeniach, pozemkoch a veciach, ako aj vzniknuté tretím osobám pri realizácii prác. Zhotoviteľ sa zaväzuje, že akúkoľvek ním spôsobenú škodu alebo zapríčinenú škodu pri realizácii Diela odstráni tak, že uvedie poškodenú časť do pôvodného stavu alebo zaplatí náhradu škody v plnej výške.
   20. Zhotoviteľ je povinný na požiadanie Objednávateľa alebo stavebného dozoru predložiť všetky výkresy, vzorky materiálov a iné podklady súvisiace s vykonávaním Diela vrátane výsledkov kontrol kvality – atesty.
   21. Zhotoviteľ nie je oprávnený vykonať akékoľvek zmeny prác bez príkazu stavebného dozoru.
   22. V prípade, ak Zhotoviteľ považuje pokyny stavebného dozoru za neoprávnené alebo neúčelné, musí uplatniť svoje výhrady zápisom v stavebnom denníku. Pokyny musí na opätovné požiadanie vykonať, pokiaľ nie sú v rozpore s príslušnými technologickými postupmi alebo neodporujú právnym predpisom alebo nariadeniam subjektov verejnej správy.
   23. Objednávateľ bude organizovať kontrolné dni na stavbe minimálne jedenkrát mesačne za účasti zainteresovaných subjektov.
   24. Všetky materiály, stavebné diely a výrobky zabezpečované Zhotoviteľom musia byť dokladované certifikátmi zhody v zmysle zákona č. 133/2013 Z. z. o stavebných výrobkoch. Tie materiály, stavebné diely a výrobky, ktoré tieto doklady nebudú mať, resp. nebudú zodpovedať zmluvne požadovaným skúškam, musí Zhotoviteľ na vlastné náklady odstrániť a nahradiť bezvadnými.
   25. Zhotoviteľ je povinný najneskôr 3 dni vopred, príp. v dohodnutých termínoch písomne vyzvať Objednávateľa na preverenie prác, ktoré budú v ďalšom pracovnom postupe zakryté, alebo sa stanú neprístupnými.
   26. Ak sa Objednávateľ na preverenie prác v stanovenej lehote nedostaví, je povinný znášať náklady dodatočného odkrytia a prípadne ďalšie náklady s tým spojené, ak také odkrytie požaduje. Výšku nákladov na toto odkrytie primerane určí Objednávateľ. Ak sa však pri dodatočnom odkrytí zistí, že práce neboli riadne vykonané, náklady dodatočného odkrytia a prípadné ďalšie následky s tým spojené znáša Zhotoviteľ.
   27. Ak Objednávateľ zistí, že kvalita realizovaných výkonov Zhotoviteľom pri realizácii Diela je v rozpore so Zmluvou alebo že výkony podľa oceneného výkazu výmer Zhotoviteľa sú celkom alebo sčasti nesplnené alebo nevykonané, je Objednávateľ oprávnený po písomnom upozornení Zhotoviteľa primerane znížiť cenu Diela až o 10% zo zmluvnej ceny Diela bez DPH. Objednávateľ je povinný pred týmto postupom poskytnúť Zhotoviteľovi primeranú lehotu na odstránenie týchto nedostatkov. Do odstránenia nedostatkov v realizácii Diela môže Objednávateľ zadržať zaplatenie príslušnej čiastkovej faktúry, resp. záverečnej faktúry. Týmto zadržaním zaplatenia faktúry nie je Objednávateľ v omeškaní s plnením svojho peňažného záväzku podľa tejto Zmluvy. Ak Zhotoviteľ neodstráni nedostatky v realizácii Diela v primeranej lehote, Objednávateľ písomne oznámi zníženie ceny Diela o primeranú čiastku v zmysle tohto bodu Zmluvy a Zhotoviteľovi zaplatí túto pomerne zníženú čiastku na základe faktúry. V prípade, ak suma zníženia ceny za Dielo podľa tohto bodu Zmluvy prevyšuje sumu, ktorú má Objednávateľ Zhotoviteľovi spolu ešte zaplatiť, Objednávateľ má voči Zhotoviteľovi nárok na vrátenie sumy zodpovedajúcej zníženiu ceny za Dielo podľa tohto bodu Zmluvy. Nárok na náhradu škody, ktorá Objednávateľovi vznikla, týmto nie je dotknutý.
   28. Zhotoviteľ je povinný bez meškania a písomne informovať Objednávateľa o vzniku akejkoľvek udalosti, ktorá bráni alebo sťažuje realizáciu Diela.
   29. Skutočnosť, že Objednávateľ skontroloval výkresy, výpočty, dodávky, vzorky a vykonané práce, nezbavuje Zhotoviteľa zodpovednosti za prípadné vady a nedorobky a vykonávanie potrebných kontrol tak, aby bolo zaručené riadne splnenie Zmluvy.
   30. Zhotoviteľ vyhlasuje, že
       * prečítal, preveril a pochopil všetky podmienky realizácie Diela a nemá k nim žiadne námietky,
       * všetky požadované výkony a stavebné práce sú mu jasné a nemá k nim žiadne námietky,
       * na základe svojich schopností, technického vybavenia a personálu je schopný realizovať Dielo bez vád, kompletne a funkčne podľa všetkých príslušných STN v stanovených termínoch a kvalite.
6. **Stavebný denník**
   1. Zhotoviteľ je povinný odo dňa prevzatia staveniska viesť stavebný denník v slovenskom jazyku, a to v origináli a dvoch kópiách. Jednu kópiu je povinný uložiť oddelene od originálu, aby bola k dispozícii v prípade straty alebo zničenia originálu, ďalšiu kópiu stavebného denníka si odoberá stavebný dozor. Do denníka sa zapisujú všetky skutočnosti rozhodujúce pre plnenie Zmluvy, najmä údaje o časovom postupe prác a ich kvalite, zdôvodnenie odchýlok vykonávaných prác od projektovej dokumentácie, údaje dôležité pre posúdenie hospodárnosti prác a údaje pre posúdenie prác orgánmi štátnej správy. Počas pracovnej doby musí byť denník na stavbe trvalo prístupný. Povinnosť viesť stavebný denník končí dňom odovzdania a prevzatia Diela.
   2. Záznamy v stavebnom denníku je oprávnený robiť stavbyvedúci, prípadne jeho zástupca a ich nadriadení. Okrem nich je oprávnený robiť záznam stavebný dozor Objednávateľa, jeho nadriadení, orgány štátneho stavebného dohľadu, prípadne iné príslušné orgány štátnej správy.
   3. Denné záznamy sa píšu do knihy s očíslovanými listami, jednak pevnými, jednak perforovanými pre dva oddeliteľné prepisy, ktoré sa číslujú zhodne s pevnými listami. Denné záznamy sa zapisujú zásadne v ten deň, keď sa práce vykonali alebo nastali okolnosti, ktoré sú predmetom zápisu. Len výnimočne sa tak môže urobiť v nasledujúci deň. Pri denných záznamoch sa nesmú vynechať voľné miesta.
   4. Ak stavebný dozor do piatich pracovných dní nepripojí svoje nesúhlasné stanovisko k vykonaným zápisom, pokladá sa to za jeho súhlas s obsahom.
7. **Zmenové konanie** 
   1. Počas plnenia tejto Zmluvy môže ktorákoľvek zo zmluvných strán požiadať o zmenu, doplnenie alebo rozšírenie predmetu tejto Zmluvy (ďalej len „požiadavka na zmenu“). Požiadavka na zmenu sa doručí zodpovednému zástupcovi druhej zmluvnej strany a musí obsahovať najmä popis zmeny, jej dôvod a požadovaný termín zmeny.
   2. Zmena, ktorá by mala za následok zmenu rozsahu plnenia, termínu plnenia alebo ceny, môže byť realizovaná výlučne až po podpísaní písomného dodatku k tejto Zmluve, pričom podmienkou je odsúhlasenie takejto zmeny zo strany Poskytovateľa prostriedkov z Programu rozvoja vidieka 2014 - 2020, s ktorým má Objednávateľ uzatvorenú zmluvu na spolufinancovanie Diela.

1. **Odovzdanie a prevzatie Diela**
   1. Predmetom odovzdania a prevzatia bude zrealizované Dielo podľa Projektovej dokumentácie v rozsahu oceneného výkazu výmer.
   2. Záväzok Zhotoviteľa zhotoviť Dielo je splnený odovzdaním a prevzatím Diela Objednávateľom v súlade s týmto článkom Zmluvy.
   3. Prevzatím Diela Objednávateľom prechádza nebezpečenstvo škody na Diele na Objednávateľa.
   4. Zhotoviteľ je povinný minimálne 15 dní vopred písomne oznámiť Objednávateľovi, kedy bude Dielo pripravené na odovzdanie a prevzatie.
   5. Zhotoviteľ je povinný odovzdať Objednávateľovi v preberacom konaní:
      1. 3 x projektovú dokumentáciu skutočného vyhotovenia,
      2. zoznam odchýlok s ich stručným odôvodnením,
      3. zápisnice a osvedčenia o vykonaných skúškach použitých materiálov,
      4. zápisnice o preverení prác a konštrukcií v priebehu zakrývania prác,
      5. vyhlásenia zhody a certifikáty zabudovaných materiálov,
      6. stavebný denník,
      7. doklad o naložení s odpadmi,
      8. návody na použitie zabudovaných zariadení.
   6. Neodovzdanie ktoréhokoľvek z dokladov uvedených v bode 9.5 je dôvodom na odmietnutie prevzatia Diela Objednávateľom.
   7. O odovzdaní a prevzatí Diela spíšu zmluvné strany Protokol o odovzdaní a prevzatí Diela, ktorý bude obsahovať:
      1. základné údaje o Diele,
      2. zhodnotenie akosti zhotovovaného Diela,
      3. súpis zistených vád a nedorobkov,
      4. lehoty na odstránenie vád a nedorobkov,
      5. zoznam odovzdaných dokladov,
      6. prehlásenie o odovzdaní Diela Zhotoviteľom a jeho prevzatí Objednávateľom,
      7. konštatovanie, že dňom odovzdania začína plynúť záručná doba a dĺžku jej trvania,
      8. prípadný termín, do ktorého je Zhotoviteľ povinný vyprázdniť stavenisko,
      9. dátum prevzatia Diela,
      10. podpisy oprávnených osôb.
   8. V prípade výskytu vád (s výnimkou drobných vád a nedorobkov, ktoré sami osebe, ani v spojení s inými nebránia a nesťažujú užívanie Diela a neznižujú jeho hodnotu) nie je Objednávateľ povinný Dielo prevziať.
   9. Vlastnícke právo k Dielu prechádza na Objednávateľa jeho protokolárnym odovzdaním.
2. **Zodpovednosť za vady Diela a záručná doba**
   1. Zhotoviteľ zodpovedá za to, že Dielo má v čase jeho odovzdania Objednávateľovi dohodnuté vlastnosti, že spĺňa všetky technické a ekonomické parametre, že Dielo bolo vykonané podľa osvedčených technologických postupov a podľa záväzných technických noriem, v súlade s hygienickými, ekologickými, protipožiarnymi, bezpečnostnými a stavebnými predpismi. Zhotoviteľ zodpovedá za to, že Dielo nemá žiadne vady.
   2. Záručná doba na Dielo je 60 mesiacov. Záručná doba začína plynúť dňom podpísania Protokolu o odovzdaní a prevzatí Diela.
   3. Zhotoviteľ je povinný nastúpiť na odstránenie reklamovaných vád:

* do 24 hodín pri vadách brániacich užívaniu Diela alebo vadách, pri ktorých hrozí bezprostredné riziko nebezpečenstva škody na zdraví, živote alebo majetku,
* do 3 pracovných dní pri ostatných vadách.
  1. Zhotoviteľ je povinný odstrániť reklamované vady v lehote 5 dní, ak je to technologicky možné, ak sa zmluvné strany nedohodnú inak.
  2. Vady Diela reklamované u Zhotoviteľa v záručnej dobe je Zhotoviteľ povinný odstrániť bezodplatne, pokiaľ vznikli v dôsledku porušenia povinností Zhotoviteľa. Ak vady vznikli z iného dôvodu, Zhotoviteľ ich odstráni za úhradu.
  3. V prípade, ak by odstránenie vady bolo spojené s neúmerne vysokými nákladmi a vada by nebránila užívaniu Diela, zmluvné strany sa môžu dohodnúť na primeranej zľave z ceny Diela bez odstránenia reklamovanej vady.
  4. Zhotoviteľ je povinný bez zbytočného odkladu odstrániť aj také vady, za vznik ktorých popiera zodpovednosť a ktorých odstránenie neznesie odklad.
  5. Stavebný materiál, resp. realizované časti Diela prechádzajú do vlastníctva Objednávateľa na základe Protokolu o odovzdaní a prevzatí Diela. Tým však Objednávateľ nepreberá na seba zodpovednosť za vady zabudovaného materiálu a stavebných prác.
  6. Objednávateľ oznámi Zhotoviteľovi bez zbytočného odkladu vady Diela, ktoré sa objavili počas vykonávania Diela, pri odovzdaní a prevzatí Diela a počas záručnej doby.
  7. V prípade, ak Zhotoviteľ nezačne s odstraňovaním vady alebo neodstráni vady riadne a včas, má Objednávateľ nárok na zaplatenie zmluvnej pokuty vo výške 1 000 € (slovom jedentisíc eur) za každý začatý deň omeškania. Objednávateľ má zároveň nárok na náhradu škody prevyšujúcu zmluvnú pokutu.
  8. V prípade, ak Zhotoviteľ neodstraňuje oznámené vady riadne a včas, alebo ak Zhotoviteľ začne odstraňovať, ale neodstraňuje ich riadne, resp. Objednávateľ predpokladá, že vady nebudú odstránené riadne a včas, má Objednávateľ právo vady odstrániť sám alebo ich nechať odstrániť treťou osobou na náklady Zhotoviteľa. V takomto prípade nie je Objednávateľ viazaný cenami uvedenými v ocenenom výkaze výmer.
  9. Uplatnením nárokov z vád Diela nie je dotknutý nárok Objednávateľa na náhradu škody.

1. **Zmluvné pokuty a náhrada škody**
   1. V prípade:
      1. nedodržania termínu zhotovenia Diela,
      2. nedodržania termínov podľa harmonogramu prác,
      3. omeškania Zhotoviteľa s riadnym a včasným protokolárnym odovzdaním Diela má Objednávateľ nárok na zaplatenie zmluvnej pokuty vo výške 0,1 % z ceny Diela za každý deň omeškania.
   2. V prípade, ak Zhotoviteľ bez písomného súhlasu Objednávateľa nedodrží projekt, túto Zmluvu alebo akúkoľvek jej prílohu, použije iný stavebný materiál, iné stavebné postupy, má Objednávateľ nárok na zaplatenie zmluvnej pokuty vo výške 1 000 € (slovom jedentisíc eur) za každé takéto porušenie Zmluvy. Zaplatením zmluvnej pokuty nie je dotknutý nárok Objednávateľa na náhradu škodu a uplatnenie si ďalšieho postupu podľa ustanovení tejto Zmluvy.
   3. V prípade porušenia povinnosti Zhotoviteľa oznámiť Objednávateľovi zmenu subdodávateľa podľa bodu 6.10 Zmluvy má Objednávateľ nárok na zaplatenie zmluvnej pokuty vo výške 1 000 € (slovom jedentisíc eur) za každé porušenie tejto povinnosti.
   4. V prípade akéhokoľvek porušenia povinnosti Zhotoviteľa podľa tejto Zmluvy má Objednávateľ nárok na zaplatenie zmluvnej pokuty vo výške 500 € (slovom päťsto eur), ak nie je ustanovená osobitná výška.
   5. Zaplatením zmluvnej pokuty nie je dotknutý nárok Objednávateľa na náhradu škody. Objednávateľ má nárok na náhradu škody presahujúcu výšku zmluvnej pokuty.
   6. Zaplatením zmluvnej pokuty sa Zhotoviteľ nezbavuje svojej povinnosti riadne splniť svoj záväzok zo Zmluvy.
   7. Každá zo zmluvných strán má nárok na náhradu škody vzniknutej v dôsledku porušenia zmluvného záväzku druhou zmluvnou stranou, a to v zmysle § 373 a nasl. Obchodného zákonníka. Jej výška bude vzájomne prerokovaná. Za škodu sa považujú aj sankcie uplatnené voči Objednávateľovi zo strany Poskytovateľa nenávratného finančného príspevku alebo oprávneného orgánu v podobe nezrovnalostí, zneoprávnenia výdavkov vynaložených na realizáciu Diela alebo vyplynuvšie z nedodržania harmonogramu realizácie projektu v nadväznosti na nedodržanie termínu realizácie Diela podľa bodu 5.1 tejto Zmluvy, a to uplatnené voči Objednávateľovi kedykoľvek počas platnosti a účinnosti Zmluvy o poskytnutí nenávratného finančného príspevku.
2. **Vyššia moc** 
   1. Zmluvné strany budú oslobodené od zodpovednosti za neplnenie svojich záväzkov vyplývajúcich z tejto Zmluvy, pokiaľ takéto neplnenie je zavinené pôsobením vyššej moci. Vyššou mocou sa rozumejú najmä požiar, zemetrasenie, havária, štrajk, embargo, administratívne opatrenia štátu a iné také udalosti, ktoré zmluvné strany nemohli za normálnych okolností predvídať, a ktorým nemohli pri použití obvyklých prostriedkov a opatrení zabrániť.
   2. O začatí, ako aj o pominutí pôsobenia vyššej moci sú zmluvné strany povinné sa vzájomne bezodkladne písomne informovať. Oslobodenie od zodpovednosti za neplnenie predmetu Zmluvy trvá po dobu pôsobenia vyššej moci, najviac však 1 mesiac. Po uplynutí tejto doby sa zmluvné strany dohodnú na ďalšom postupe a prípadne na vzájomnom odstúpení od tejto Zmluvy.
3. **Ochrana informácií** 
   1. Zmluvné strany budú zachovávať mlčanlivosť o dôverných informáciách získaných pri plnení záväzkov z tejto Zmluvy. Dôvernými informáciami sú informácie, ktoré niektorá zo zmluvných strán písomne alebo iným preukázateľným spôsobom označila ako dôverné informácie – s výnimkou informácií verejne známych, ako aj informácií získaných oprávnene inak ako od druhej zmluvnej strany. Povinnosť zachovávať mlčanlivosť trvá neobmedzene aj po ukončení Zmluvy.
   2. Zmluvné strany budú ochraňovať dôverné informácie druhej zmluvnej strany, a to s rovnakou starostlivosťou, ako ochraňujú vlastné dôverné informácie rovnakého druhu, vždy však najmenej v rozsahu primeranej odbornej starostlivosti.
   3. Zmluvné strany sa budú bezodkladne písomne informovať o tom, že na základe zákona alebo na základe rozhodnutia príslušného orgánu im vznikla povinnosť zverejniť dôvernú informáciu druhej zmluvnej strany alebo jej časť.
4. **Odstúpenie od Zmluvy**
   1. Objednávateľ je oprávnený od Zmluvy alebo jej časti odstúpiť v prípade, ak

* Zhotoviteľ v dôsledku platobnej neschopnosti neuhradí platby svojim subdodávateľom,
* bol na majetok Zhotoviteľa podaný návrh na vyhlásenie konkurzu, návrh na povolenie reštrukturalizácie alebo návrh na vykonanie exekúcie - odstúpenie bude možné len v prípade, že na majetok Zhotoviteľa bude vyhlásený konkurz, reštrukturalizácia alebo bude prebiehať exekúcia,
* Zhotoviteľ nezhotovuje Dielo v požadovanej kvalite a v súlade so Zmluvou,
* Zhotoviteľ neprevzal stavenisko alebo mešká so začatím prác viac ako 15 dní.
  1. Zhotoviteľ môže od Zmluvy odstúpiť v prípade, ak
* je Objednávateľ v omeškaní so zaplatením ceny viac ako 30 dní,
* Objednávateľ neposkytuje Zhotoviteľovi požadovanú súčinnosť potrebnú na riadne a včasné vykonanie Diela ani do 30 dní po doručení písomného upozornenia Zhotoviteľa.
  1. Práce a dodávky vykonané ku dňu odstúpenia od Zmluvy sa vyúčtujú v preukázateľnom rozsahu podľa cien stanovených v Zmluve a jej prílohách.
  2. Odstúpením od Zmluvy sa Zmluva zrušuje ku dňu nasledujúcom po dni doručenia odstúpenia od Zmluvy druhej Zmluvnej strane. Odstúpením od Zmluvy zanikajú všetky práva a povinnosti Zmluvných strán zo Zmluvy s výnimkou tých, ktoré zodpovedajú čiastočnému plneniu, resp. hodnote čiastočného plnenia zmluvných strán zrealizovaných v súlade s touto Zmluvou ku dňu odoslania odstúpenia od Zmluvy. Odstúpenie od Zmluvy sa ďalej nedotýka nároku na náhradu škody vzniknutej porušením povinnosti niektorou zo zmluvných strán, ani zmluvných ustanovení týkajúcich sa voľby práva alebo voľby zákona podľa ustanovenia § 262 zákona č. 513/1991 Zb. Obchodný zákonník, riešenia sporov medzi zmluvnými stranami a iných ustanovení, ktoré podľa prejavenej vôle strán alebo vzhľadom na svoju povahu majú trvať aj po ukončení Zmluvy.
  3. Akýkoľvek zánik Zmluvy nemá vplyv na plnenie povinností, z obsahu a účelu ktorých vyplýva, že majú byť plnené aj po zániku Zmluvy.

1. **Poistenie a ochrana zdravia pri práci**
   1. Zhotoviteľ je povinný uzavrieť a udržiavať v platnosti poistnú zmluvu na poistenie zodpovednosti za škodu spôsobenú na živote, zdraví a majetku Objednávateľa a tretích osôb, ktorá bude spôsobená prevádzkovou činnosťou Zhotoviteľa, minimálne vo výške Ceny za Dielo.
   2. Poistná zmluva podľa bodu 15.1 tohto článku Zmluvy musí kryť všetky škody alebo straty vzniknuté Objednávateľovi alebo tretím osobám odo dňa začatia prác na stavenisku až do ukončenia odovzdávacieho a preberacieho konania Diela, ako aj zodpovednosť Zhotoviteľa počas záručnej doby, za stratu alebo škodu spôsobenú Zhotoviteľom počas plnenia akýchkoľvek záväzkov podľa tejto Zmluvy vrátane odstraňovania vád, ktoré sa na Diele prejavia v záručnej dobe.
   3. Zhotoviteľ je povinný zabezpečiť Dielo proti krádeži a poškodeniu a poistiť ho proti vzniku škody.
   4. Zhotoviteľ je povinný uzatvoriť poistnú zmluvu tak, aby zodpovedala požiadavkám pre poistenie predmetu projektu definovaným v Zmluve o poskytnutí nenávratného finančného príspevku, ktorú má uzatvorenú Objednávateľ na spolufinancovanie Diela.
   5. Ak nastane akákoľvek strata alebo poškodenie Diela alebo akejkoľvek jeho časti, materiálov alebo zariadení počas obdobia, v ktorom je Zhotoviteľ povinný sa o ne starať, a to z akýchkoľvek dôvodov, je Zhotoviteľ povinný na vlastné náklady nahradiť takúto škodu tak, aby Dielo vyhovovalo v každom ohľade ustanoveniam tejto Zmluvy.
   6. Zhotoviteľ sa zaväzuje vinkulovať v prospech Objednávateľa všetky poistné plnenia, na ktoré môže vzniknúť nárok v zmysle poistných zmlúv uzavretých podľa článku 15 tejto Zmluvy.
   7. Zhotoviteľ je povinný odškodniť Objednávateľa za všetky škody a nároky súvisiace so stratou alebo poškodením akéhokoľvek majetku /iného než Dielo/, súvisiace s úmrtím alebo zranením akejkoľvek osoby, ku ktorým došlo následkom výstavby a dokončenia Diela a odstraňovania vád Diela a voči všetkým nárokom na náhradu škody, súdnym konaniam, nákladom, poplatkom a výdavkom, ktoré v súvislosti s tým vzniknú.
   8. Uzatvorenie poistnej zmluvy, ako aj vinkulácia poistného plnenia v prospech Objednávateľa nezbavuje Zhotoviteľa povinnosti nahradiť Objednávateľovi celkovú škodu spôsobenú poistnou udalosťou na Diele alebo iných veciach, ak príslušná poisťovňa poskytne poistné plnenie, ktoré nekryje spôsobenú škodu vo výške preukázateľne vynaložených nákladov na navrátenie Diela alebo iných vecí do pôvodného stavu, alebo poistné plnenie neposkytne vôbec.
   9. Zhotoviteľ je povinný predložiť Objednávateľovi platnú poistnú zmluvu a doklady o úhrade poistného najneskôr ku dňu nadobudnutia účinnosti Zmluvy. Poistná zmluva alebo jej overená kópia sa stáva neoddeliteľnou súčasťou Zmluvy ako Príloha č. 4. V prípade, ak Zhotoviteľ v danom termíne takúto poistnú zmluvu neuzatvorí, Objednávateľ je oprávnený od Zmluvy odstúpiť.
   10. Ak Zhotoviteľ poruší povinnosť udržiavať v platnosti akékoľvek poistenie požadované touto Zmluvou alebo nepredloží Objednávateľovi doklad o poistení podľa tejto Zmluvy, Zhotoviteľ je povinný zaplatiť Objednávateľovi zmluvnú pokutu vo výške 1 000 € (slovom jedentisíc eur) za každé jednotlivé porušenie; nárok na náhradu škody Objednávateľa tým nie je dotknutý.
   11. Ak Zhotoviteľ nedodrží podmienky stanovené poistnou zmluvou uzatvorenou v súlade s touto Zmluvou, musí odškodniť Objednávateľa za všetky škody a nároky, ktoré mu vzniknú následkom nedodržania týchto podmienok.
   12. Bezpečnosť a ochrana zdravia pri práci (ďalej aj „BOZP“):
       1. Zhotoviteľ sa zaväzuje:
   * dodržiavať bezpečnostné, hygienické, požiarne a ekologické predpisy na pracovisku,
   * vybaviť seba a svojich pracovníkov osobnými ochrannými prostriedkami podľa profesií, činností a rizík na pracovisku Objednávateľa,
   * minimalizovať negatívne vplyvy stavebnej činnosti na okolie stavby, najmä hlučnosť, prašnosť, emisie a imisie exhalátov zo spaľovacích motorov.
     1. Zhotoviteľ je povinný upozorniť Objednávateľa na všetky okolnosti, ktoré by mohli viesť pri jeho činnosti na pracovisku k ohrozeniu života a zdravia pracovníkov Objednávateľa alebo ďalších osôb, a ktoré by pri jeho činnosti mohli viesť k ohrozeniu prevádzky alebo bezpečnostného stavu technických zariadení a objektov.
     2. Zhotoviteľ si je vedomý, že podľa ustanovenia § 421a Občianskeho zákonníka zodpovedá aj za škodu spôsobenú okolnosťami, ktoré majú pôvod v povahe prístroja alebo inej veci, ktorá bola použitá pri plnení záväzku a tejto zodpovednosti sa nemôže zbaviť.
     3. Osoby vykonávajúce stavebný dozor sú povinné dozerať na dodržiavanie predpisov o bezpečnosti pri práci, o požiarnej ochrane, prepisov o ochrane životného prostredia a žiadať Zhotoviteľa o odstránenie zistených nedostatkov.
   1. Zhotoviteľ zodpovedá v plnom rozsahu za dodržiavanie pracovnoprávnych predpisov a s nimi súvisiacich predpisov, najmä Zákonníka práce, zákona o zamestnanosti a právnych predpisov upravujúcich zamestnávanie cudzincov a osôb bez štátnej príslušnosti.
2. **Riešenie sporov**
   1. Spory zmluvných strán neoprávňujú Zhotoviteľa zastaviť práce.
   2. Pri rôznosti názorov na vlastnosti hmôt a stavebných dielcov, pre ktoré platia všeobecné záväzné skúšobné postupy a na prípustnosť a spoľahlivosť prístrojov, ktoré sa použili pri skúškach, prípadne metód, môže si každá strana dať vykonať materiálno-technické preskúšanie štátnym alebo štátom uznávaným skúšobným miestom pre skúšky materiálov. Výsledky týchto skúšok sú záväzné. Náklady na skúšky znáša strana, ktorá spor prehrala.
   3. V prípade sporných vecí, ktoré nebude možné riešiť dohodou zmluvných strán, požiada jedna zo zmluvných strán o rozhodnutie súd.
   4. Zmluvný vzťah sa bude riadiť právnym poriadkom platným na území SR. Spory bude rozhodovať príslušný súd SR, a to v jazyku slovenskom. Záväzný je slovenský výklad dokumentov a Zmluvy.
3. **Osobitné dojednania**
   1. Zhotoviteľ sa zaväzuje, že v prípade, ak bude potrebovať navýšiť svoje personálne kapacity pre zhotovenie Diela, zamestná osoby zo znevýhodnenej skupiny obyvateľov dlhodobo evidované ako uchádzači o zamestnanie na miestne príslušnom Úrade práce, sociálnych vecí a rodiny. Forma zamestnania týchto osôb nie je určená, t. j. môže ísť o pracovný pomer na plný / skrátený pracovný úväzok, na dobu určitú / neurčitú, o dohodu o prácach vykonávaných mimopracovného pomeru a pod.
4. **Záverečné ustanovenia**
   1. Jednotlivé ustanovenia Zmluvy môžu byť menené, dopĺňané, resp. zrušené iba písomnou formou po dohode zmluvných strán v dodatku, ktorý bude tvoriť neoddeliteľnú súčasť Zmluvy. Každý dodatok k Zmluve podlieha predchádzajúcemu schváleniu zo strany Poskytovateľa pomoci, s ktorým má Objednávateľ podpísanú Zmluvu o poskytnutí nenávratného finančného príspevku na financovanie Diela, pričom osobitné schválenie si vyžaduje návrh dodatku k Zmluve a následne podpísaný platný dodatok k Zmluve.
   2. Zmluva nadobúda platnosť dňom jej podpísania obidvomi zmluvnými stranami. Zmluva je účinná dňom nasledujúcim po dni jej zverejnenia podľa § 47a, ods. 1 Občianskeho zákonníka v nadväznosti na § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov.
   3. Objednávateľ uplatňuje odkladaciu podmienku nadobudnutia účinnosti Zmluvy, ktorou je uzatvorenie Zmluvy o poskytnutí nenávratného finančného príspevku na financovanie Diela a schválenie verejného obstarávania zo strany Poskytovateľa nenávratného finančného príspevku, pričom obe podmienky musia byť splnené súčasne.
   4. Zhotoviteľ je povinný strpieť výkon kontroly/auditu/overovania súvisiaceho s dodávaným tovarom, prácami a službami kedykoľvek počas platnosti a účinnosti Zmluvy o poskytnutí nenávratného finančného príspevku, ktorú má Objednávateľ uzatvorenú s Poskytovateľom príspevku, a to oprávnenými osobami, a poskytnúť im všetku potrebnú súčinnosť. Oprávnené osoby na výkon kontroly/auditu/overovania sú:
5. Poskytovateľ, s ktorým má Objednávateľ uzatvorenú Zmluvu o poskytnutí nenávratného finančného príspevku a ním poverené osoby,
6. Najvyšší kontrolný úrad SR, Úrad vládneho auditu, Certifikačný orgán a nimi poverené osoby,
7. Orgán auditu, jeho spolupracujúce orgány a osoby poverené na výkon kontroly/auditu,
8. Splnomocnení zástupcovia Európskej komisie a Európskeho dvora audítorov,
9. Orgán zabezpečujúci ochranu finančných záujmov ES,
10. Osoby prizvané orgánmi uvedenými v písm. a) až e) v súlade s príslušnými právnymi predpismi SR a právnymi aktmi ES.
    1. Ostatné právne vzťahy výslovne Zmluvou neupravené sa riadia ustanoveniami Obchodného zákonníka a všeobecne záväzných právnych predpisov SR.
    2. Táto zmluva je vyhotovená v štyroch rovnopisoch, z ktorých tri si ponecháva Objednávateľ a jeden Zhotoviteľ.
    3. Neoddeliteľnou súčasťou tejto Zmluvy sú prílohy:

Príloha č. 1 – Projektová dokumentácia

Príloha č. 2 – Ocenený výkaz výmer

Príloha č. 3 – Zoznam subdodávateľov

Príloha č. 4 – Poistná zmluva

* 1. Zmluvné strany vyhlasujú, že obsah Zmluvy im je známy, plne s ním súhlasia a preto Zmluvu na znak bezvýhradného súhlasu s celým jej textom podpisujú.

V .................................... dňa V ................................. dňa

**Objednávateľ Zhotoviteľ**